钦定古今图书集成/明伦汇编/闺媛典/第159卷 > 何嘉绘妻吴氏
## 钦定古今图书集成/明伦汇编/闺媛典/第159卷 > 何嘉绘妻吴氏

按《重庆府志》：“吴氏，邑诸生何嘉绘妻，太平里人。行二，
早失怙恃，闲于内则，称淑女。及笄，归何勉夫勤学。夫
病亡，氏年二十五，遗孤让方在抱，氏哀毁不食，誓以
死殉。或劝曰：‘生死数也，倘过痛伤，生儿将安恃？幸强
自解，使是儿成立’。氏始稍食，勤纺绩，操井臼，处约甘
贫以事姑。乳子既免丧，继母令再嫁，氏方织，遂投杼”
入卧内，截发断指，矢志无二。嘉靖丙寅，大足妖寇蔡
伯贯以白莲鼓众，惊动远迩。里人王和孔教起应之。
一时啸聚，势甚猖獗。保抱携持，仳离载道。氏负病姑
匿穷谷中，旋被大荒绝食，氏拾藜藿，杂进菽水，以养
其姑。姑曰：“遭际如此，我死，汝可自为计。”氏伏地泣曰：
“姑妇相依为命，死则俱死，何忍背姑”自活，卒守志终
身。